સરકારના આ પરિણાલક્ષી અભિગમોને કારણે ગુજરાતનો કૃષિ વિકાસદર ૧૧.૧ ટકાએ પહોંચ્યો છે, જે ભારતનાં ૧૯ મોટાં રાજ્યોમાં સૌથી વધુ છે. ગુજરાતમાં ૫૮ ટકા જમીન સૂકી છે, છતાં પણ કૃષિના ઉત્પાદનમાં ગુજરાત અન્ય રાજ્યો કરતાં વધુ લગભગ ડબલ આંકડામાં છે. આંકડા પર નજર કરીએ તો ૨૦૧૫-૧૬માં અનાજનું કુલ ઉત્પાદન ૬૪.૫ લાખ ટન હતું. જ્યારે વર્ષ ૨૦૧૬-૧૭માં ૭૩.૭૭ લાખ ટન થવાની સંભાવના છે. તેલીબિયાંનું ઉત્પાદન પણ ૫૬.૯૦ લાખ ટન થયું છે. ગુજરાતના મહત્ત્વના પાકોમાંના એક એવા કપાસના પાકની વાત કરીએ તો ૨૦૧૫-૧૬માં કપાસનું ઉત્પાદન ૭૫.૦૪ લાખ ટન જેટલું પહોંચ્યું છે અને એક અનુમાન મુજબ ૨૦૧૬-૧૭માં આ ઉત્પાદન ૮૪.૦૭ લાખ ટન થવાનો અંદાજ છે. એટલે કે છેલ્લાં ૧૫ વર્ષમાં ગુજરાતમાં કૃષિમાં સાતગણો વધારો થયો છે. ગુજરાતમાં ૨૦૦૧માં ૩૮.૭ લાખ હેક્ટર વિસ્તાર સિંચાઈ હેઠળ હતો. આજે એટલે કે ૨૦૧૬-૧૭માં ૬૫.૭૫ લાખ હેક્ટર જેટલો વિસ્તાર સિંચાઈ હેઠળ આવરી લેવાયો છે. એક સમયે આ જમીન પર માત્ર ચોમાસું આધારિત જ એકાદ પાક લેવામાં આવતો હતો જ્યારે આજે ગુજરાતની ૧ લાખ ૨૬ હજાર હેક્ટર જેટલી જમીનમાં ત્રણ-ત્રણ પાકો લેવામાં આવી રહ્યા છે.